नीति तथा कार्यक्रममा क्रिकेट पूर्वाधारलाई प्राथमिकता
सरकारले कीर्तिपुरस्थित त्रिवि क्रिकेट मैदानको निर्माणलाई प्राथमिकतामा राखेको छ । संघीय संसद्को संयुक्त बैठकमा मंगलबार राष्ट्रपति रामचन्द्र पौडेलद्वारा प्रस्तुत आर्थिक वर्ष २०८१/०८२ को वार्षिक नीति तथा कार्यक्रममा खेलकुद पूर्वाधार निर्माणलाई उच्च प्राथमिकतामा राखिएको जनाइएको छ ।
काठमाडौँ — सरकारले कीर्तिपुरस्थित त्रिवि क्रिकेट मैदानको निर्माणलाई प्राथमिकतामा राखेको छ । संघीय संसद्को संयुक्त बैठकमा मंगलबार राष्ट्रपति रामचन्द्र पौडेलद्वारा प्रस्तुत आर्थिक वर्ष २०८१/०८२ को वार्षिक नीति तथा कार्यक्रममा खेलकुद पूर्वाधार निर्माणलाई उच्च प्राथमिकतामा राखिएको जनाइएको छ ।‘काठमाडौंको मूलपानी, मोरङको विराटनगर र कैलालीको फाप्ला क्रिकेट रंगशाला निर्माणलाई तीव्रता दिइनेछ । चितवनको भरतपुरमा निर्माणाधीन गौतमबुद्ध क्रिकेट रंगशालाको निर्माण संघ, प्रदेश र स्थानीय तहको साइझेदारीमा अघि बढाइने छ,’ नीति तथा कार्यक्रम प्रस्तुत गर्दै राष्ट्रपति पौडेलले भने, ‘कीर्तिपुर क्रिकेट रंगशालाको स्तरोन्नतिसहित थप निर्माण कार्य प्राथमिकताका साथ अगाडि बढाइने छ ।’कीर्तिपुरमा फ्लड लाइट जडान गर्न तीन पटक टेण्डर आह्वान गर्दा पनि टेण्डर पर्न सकेको छैन । विगतका वर्षदेखि नै कीर्तिपुरबाहेक सरकारले मूलपानी क्रिकेट रंगशाला, धनगढीको फाप्ला अन्तर्राष्ट्रिय क्रिकेट रंगशाला, चितवनको गौतमबुद्ध अन्तर्राष्ट्रिय क्रिकेट रंगशालासहितका अन्य रंगशालालाई बजेटमार्फत विशेष योजनाको रूपमा अगाडि बढाउँदै आएको छ ।यस आर्थिक वर्षमा दसौं राष्ट्रिय खेलकुद प्रतियोगिता आयोजना गरिने राष्ट्रपति पौडेलले जनाएका छन् । १० औं राष्ट्रिय खेलकुद मंसिरमा कर्णाली प्रदेशमा हुने कार्यक्रम छ । कर्णालीमा पहिलो पटक बृहत राष्ट्रिय खेलकुद हुन लागेको हो ।अन्तर्राष्ट्रिय प्रतियोगिताहरूमा सफलता पाएका खेलाडीलाई सम्मान गर्नुका साथै जीवन निर्वाह भत्ता व्यवस्था गरिने पनि कार्यक्रममा उल्लेख छ । नेपालको परम्परागत र मौलिक खेलहरूको प्रवर्द्धन र प्रतिभावान खेलाडीको पहिचान गर्न राष्ट्रियस्तरका प्रतियोगिता आयोजनामा प्राथमिकतामा राखिने जनाइएको छ ।